ועדת הכספים, כנסת 17, פרוטוקול מספר 224, 2006-12-06 10:30

יעקב ליצמן: אני פותח את ישיבת ועדת הכספים בנושא תקציב המשרד לענייני הגמלאים לשנת 2007.

יעקב ליצמן: אדוני השר, המשרד לענייני גמלאים הוא חשוב ולדעתי גם נחוץ.

יעקב ליצמן: אני חושב שנושא הגמלאים נופל בין כל המשרדים והגיע הזמן שיטפלו בנושא ברצינות.

יעקב ליצמן: אני חושב שזה נכון שלקחתם על עצמכם את הנושא.

יעקב ליצמן: ברור שאנחנו תומכים בך.

יעקב ליצמן: בטח אמרו לך שהודעתי על ביטול הקפאת ההצמדה כבר לפני ארבעה חודשים, עוד בטרם ידעתי שהמדד ירד, ואמרתי שזה וקצבאות הילדים לא יעברו כאן.

יעקב ליצמן: אני שמח שהשר חזר בו.

רפי איתן: אני חושב שההקפאה הייתה עז.

יעקב ליצמן: אני חייב לומר לכם שזאת לא הייתה עז.

ראובן ריבלין: כאשר חוקק החוק, הסעיף הזה חוסך לנו תקציב בסכום של 900 מיליון.

ראובן ריבלין: אני מדבר על קצבאות זקנה ולא על גיל 28.

ראובן ריבלין: היום מתברר שזה אולי 100 אלף או 150 אלף שקלים.

ראובן ריבלין: האוצר אומר 300 אלף שקלים.

רפי איתן: אני אגיד שניים-שלושה דברים כלליים.

רפי איתן: הכסף הכולל שיועד לקשישים - תקציב לענייני גמלאים זה לא לענייני גמלאים אלא הוא לזקנים, למרות שהשאלה מאיזה גיל מגדירים את הזקנים – הוא 746 מיליון שקלים ומאיר חזן ייתן את הפירוט.

רפי איתן: עדיין יש משא ומתן וויכוח על שני דברים: 1.

רפי איתן: אנחנו רוצים להוסיף כסף על-מנת להוריד את המחיר שחולים כרונים גמלאים משלמים עבור תרופות.

רפי איתן: 2.

רפי איתן: אנחנו רוצים להתחיל בקצב בתוכנית של ארבע שנים על-מנת להעלות את קצבת הזקנה מ-16 אחוזים ל-19 אחוזים, כאשר אנחנו יודעים שבמערכת של הביטוח הלאומי, היא מערכת סגורה, זה לא משפיע על ה-1.7 אחוז שהאוצר לא רוצה להגדיל את הוצאות המדינה מדי שנה.

רפי איתן: זה הרבה כסף וזה מחייב שינוי בשורה של חוקים, כולל החוק לא להוריד את הכסף שמעסיקים ועובדים משלמים לביטוח לאומי מדי שנה בשנה.

מאיר חזן: אנחנו נציג כאן את תקציב המשרד ותראו כיצד אנחנו עומדים לממש את תקציב המשרד, את תקציב פעולות המשרד ונציג גם דרישות נוספות שאנחנו מצפים לקבל עבור הגמלאים.

מאיר חזן: סך כל התקציב לשנת 2007 הוא 746 מיליון שקלים כאשר חלקו מכיל סכומים צבועים שאין באפשרותנו לעשות בהם שימוש אלא הם עוברים ישירות לסעיפים ייעודיים.

מאיר חזן: מדובר בהגדלת קצבאות הזקנה הבסיסיות בסך של 200 מיליון שקלים, ביטול הקיצוץ של 1.5 אחוז שנלקח בממשלות קודמות בהיקף של 130 מיליון שקלים, הגדלת הקצבאות להשלמת הכנסה שניתנה בשנת 2006 ותמשיך בשנת 2007 בהיקף של 200 מיליון, וזה אומר 100 שקלים לזוג ו-75 שקלים תוספת להשלמת הכנסה לאדם בודד, החזר עמלות לקופות הפנסיה כאשר בשנת 2006 היה צריך להיכנס, אבל לא נכנס, וייכנס ככל הנראה רק בשנת 2007, בסכום של 4.5 מיליון.

מאיר חזן: אם תרצו, אני יכול לציין את כל הנושאים, אבל אני חושב שכדאי שנעבור על הדברים העיקריים.

סופה לנדבר: מה זה עמלות בקופת פנסיה?

מאיר חזן: בהסכם הקואליציוני סוכם שהמשרד לענייני גמלאים יקצה סכום לקופות המרכזיות בגלל שגרמו עוול לגמלאים עת לקחו מהם עמלות בניהול קופות הפנסיה, ואנחנו מבקשים להשיב את זה בחזרה.

מאיר חזן: הסכום הרלוונטי לפעילות השוטפת שלנו זה תקציב הפעולות שמופיע בצבע הירוק שהוא כולל 50 מיליון שקלים לפעולות שוטפות, 20 מיליון שקלים לפעולות קידום פרויקטים בצפון ובעוטף עזה, ו-30 מיליון שקלים עבור תוכניות שעל-בסיס הסכם עם משרד האוצר נוכל להשתמש לקראת סוף השנה, אבל זה יהיה בשנת 2007.

מאיר חזן: סך הכול 746 מיליון, כולל 12 מיליון שקלים שלא הצלחנו לעשות שימוש בהם בשנת 2006 והם עוברים לשנת 2007.

מאיר חזן: אם כן, סך כל תקציב הפעולה שלנו הוא 112 מיליון.

מאיר חזן: חשוב להדגיש שחלק מהוויתור שויתרנו למשרד האוצר היה צריך להיות 100 מיליון שקלים למשרד, אבל התבקשנו ללכת לקראת משרד האוצר, והסתפקנו רק בתוספת של 35 מיליון שקלים, קיבלנו 20 מיליון לצפון ו-30 מיליון נדחו לסוף השנה.

מאיר חזן: 35 מיליון נוספים יומרו במקום כסף להקמת הוסטלים לשוברים, התחייבות לשכירות ארוכת טווח במטרה להקים 800 יחידות הוסטלים לגמלאים.

מאיר חזן: זה סעיף שחשוב לנו מאוד ואנחנו מקווים שנוכל לממש את ההתחייבות לשכירות ארוכת טווח לגמלאים ונצליח לשדרג ולהקים דיורים מוגנים ברחבי הארץ, פעולה שפסקה בשנים האחרונות.

מאיר חזן: תקציב הפעולה שלנו הוא 112 מיליון שקלים מתחלק לפעילות שהמשרד שלנו יקדם ופעולות בשיתוף פעולה עם משרדים אחרים.

מאיר חזן: כפי שאתם יודעים אנחנו יושבים במשרד ראש-הממשלה ואנחנו עושים פעולת מטה.

מאיר חזן: כדי ליישם תוכניות אנחנו צריכים ללכת ולהשתמש בפלטפורמות קיימות.

מאיר חזן: לכן מרבית הכסף מבוצע על-ידי משרדים אחרים או גופים שפועלים לפיתוח שירותים לזקן.

מאיר חזן: סך כל התקציב של המשרד הוא 22 מיליון בשנת 2007 והוא מיועד בעיקר לתפעול שוטף ולעוד מספר פרויקטים שבחרנו להתמקד בהם.

מאיר חזן: 22 מיליון שקלים נוספים יופנו כלפי אש"ל – הקרן לפיתוח שירותים של הג'וינט – שמזה שנים רבות מקבל פרויקטים בתחום הזקנה.

מאיר חזן: אנחנו משתמשים בו כפלטפורמה גם לעגן משאבים וגם נשתמש בצוות מקצועי לשם ניהול ובקרה אחר פרויקטים בתחום הזקנה.

מאיר חזן: יש סדרת פרויקטים מאוד רחבה החל מתעסוקה של קשישים, הכשרה של רופאים פסיכו-גריאטריים, מרכז איתור, מניעה וטיפול באלימות כלפי זקנים, תוכניות לתמיכה בקשישים אתיופים, זכויות יחד עם ביטוח לאומי כדי להביא מידע זמין ונוח לכל קשיש שרוצה לדעת מה זכויותיו, תוכנית שפועלת בשיתוף עם אש"ל, תוכנית שיבה טובה שמאמצים סדרה של ישובים שמוגדרים כחלשים ומעשירים אותם בשירותים כמו רפואת שיניים, משקפיים ואביזרים למיניהם, תרבות הפנאי והחשוב מכל, לשכות התעסוקה.

מאיר חזן: האפשרות למצוא לגמלאים אפיק הכנסה נוסף, זה דגם חשוב שבכוונתנו לקדם.

מאיר חזן: נבנתה תוכנית מקצועית שעברה פיילוט ואנחנו הולכים ליישם אותה בתחילה בצפון הארץ ובעוטף עזה, אבל זאת תוכנית שאנחנו רואים בה כמחולל שינוי למציאת מקורות הכנסה ותעסוקה.

יעקב ליצמן: תעבור לעמוד האחרון, לדרישה.

יעקב ליצמן: אני רוצה להתמקד בדברים שאתם רוצים ומבקשים את סיוע ועדת הכספים.

רפי איתן: מאיר, אין צורך להיכנס לפירוט.

מאיר חזן: אני אעבור לעמוד האחרון.

מאיר חזן: כפי שאתם רואים יש סעיף תקציבי של השתתפות בתקרת התרופות, בסכום של 20 מיליון שקלים.

מאיר חזן: בשנת 2006 הקופות עם מערכת הסרבול הבירוקרטית שלהן לא הצליחו לטפל בזה.

חיים אורון: תקרה אחידה לחולים כרוניים זה 100 מיליון, וזה יותר כסף מאשר כאן.

חיים אורון: האוצר מתנגד לחוק הזה.

חיים אורון: שני חולים כרונים במשפחה משלמים היום 600 שקלים בחודש.

חיים אורון: אם הם ישלמו 300 שקלים בחודש, זה הרבה יותר מכל הסכומים האלה.

רפי איתן: בהתחלה הם רצו להוסיף 40.

רפי איתן: אתה רוצה 100, ואז הם התפשרו על 60.

מאיר חזן: לפי רוח הדברים, נשמח אם זה לא יהיה 20 אלא יהיה 40 ונקווה שנצא עם הרגשה טובה שעזרנו במשהו לקשישים.

יעקב ליצמן: אני רוצה לומר לשר שידע שכרגע בוועדת הכספים יושבים חמישה חברי כנסת, מהם ארבעה מהאופוזיציה.

רפי איתן: רק שתדע שבגלגול כזה או אחר, אני דווקא הייתי מהאופוזיציה.

מאיר חזן: אני מודה ליושב-ראש הוועדה שסומך עלינו שנעשה שימוש נכון בתקציבים.

מאיר חזן: אחת התוכניות היא להגדיל את קצבאות הזקנה מ-16.2 אחוזים ל-19 אחוזים.

מאיר חזן: כל הפרויקט הזה כרגע נמצא בדיון.

רפי איתן: זה כולל גם את המעבר מההצמדה למדד והעברה לשכר הממוצע במשק.

חיים אורון: מדובר ב-250, 50 ו-70.

חיים אורון: זה עוד 20.

רפי איתן: לשנה.

רפי איתן: כן.

מאיר חזן: השר פרס את משנתו לגבי השיפור בקצבאות, התוכנית היא בפריסה של שלוש-ארבע שנים.

מאיר חזן: גילינו שאין בעיה כל כך חמורה בתקציב השוטף ואנחנו מצפים שילכו לקראתנו בתוספת של 250 מיליון, שזו תהיה מקדמה ראשונה להמשך עבודת הוועדה.

מאיר חזן: בנוסף אנחנו עוסקים בניצולי השואה וכאן אנחנו עוסקים ופועלים לקידום התוכנית.

מאיר חזן: יש אנשים שהם בקדנציה האחרונה של החיים שלהם ועד שהמערכות ישחררו את הכספים, כבר לא יהיה מי שיקבל אותם.

מאיר חזן: אנחנו מבקשים להגדיל את התקציב בקרן הרווחה לנזקקים ביותר ב-50 מיליון שקלים וזאת כדי שהניצולים העניים שביניהם יקבלו תמיכה.

מאיר חזן: אני חושב שזו פעולה מוסרית ומתבקשת.

מאיר חזן: פעילות משרד הרווחה.

מאיר חזן: לאורך כל בניית התקציב היינו בקשר עם משרד הרווחה.

מאיר חזן: בפועל לא נעשה שום שינוי בשנת 2007 והסעיפים במשרד הרווחה שנוגעים בשירות לזקן, לא נעשה בהם שימוש.

מאיר חזן: הגשנו בקשה משותפת עם משרד הרווחה להגדיל ב-70 מיליון שקלים את תקציב משרד הרווחה בתחום השרות לזקן.

מאיר חזן: תוכנית מפורטת הוגשה ואם תרצו את עיקריה, נוכל למסור לכם.

מאיר חזן: מדובר כאן בעזרה לאנשים שאין להם דרך להגיע לבית-החולים לטיפול דיאליזה או לקבל עזרה במקרה שנשרף ביתם והם צריכים להקים אותו שוב כאשר הסכום היום הוא מגוחך.

מאיר חזן: הפעלת מועדונים, דבר שנמצא בתקציב של 7,000 שקלים בשנה, פעילות מועדוני קשישים שאין ביכולת משרד הרווחה לתקצב, ויש עוד סדרת פעולות שמשרד הרווחה, והשירות לזקן בפרט, לא מקבל תקציבים עבורן.

מאיר חזן: סך הכול 70 מיליון שקלים.

יעקב ליצמן: נתחיל בדיון.

חיים אורון: אני מאוד מברך את השר ואת הצוות על המאמץ הגדול שהם עושים לטובת הגמלאים.

חיים אורון: אני חושב שהמאמץ הזה ראוי ויש מעט נושאים שראויים יותר להקדיש להם מאמץ ולשפר את מעמדה של הקבוצה הזאת.

חיים אורון: אני חושב כמוכם שהזכויות של הקבוצה הזו מקופחות יותר מאשר קבוצות אחרות.

חיים אורון: יש לי קושי גדול עם המתכונת הזאת, ואני אומר את הדברים בגלוי.

חיים אורון: כחבר אופוזיציה אין לי בעיה, תביאו כסף מכל מקום ולא חשוב לי, אבל כאן אין תקציב משרד אלא זה איזשהו צירוף בין פעולה של משרד לבין פעולה מפלגתית להעביר כספים למשרדים אחרים.

חיים אורון: אפילו אין לי אפשרות לשקול כאן

חיים אורון: האם למשל – ואני תומך לגמרי – להוסיף 200 מיליון שקלים כדי להעלות את קצבת הזקנה, אבל בדיון רגיל הייתי שואל אולי צריך להוסיף את זה לסעיף אחר.

חיים אורון: אתם לא המשרד להחליט בזה כי כאן מחליט משרד הרווחה.

חיים אורון: אני אומר את זה בטון מאוד חיובי כי במקרה זה אין לי טענה לגבי המטרות, אבל לו יתואר שבאותה טכניקה שר אחר יפעל למטרות שאני כחבר כנסת מתנגד להן - אין לי שום דרך לרדוף אחרי זה.

חיים אורון: אם רובי ריבלין מתמנה מחר לשר בממשלה והוא רוצה להעביר 400 מיליון שקלים להתנחלויות, איפה אני מחפש אותו?

חיים אורון: איפה אני מוצא אותו?

חיים אורון: איפה אני עולה עליו?

חיים אורון: אני אומר את זה כאן כי אני תומך בכל מה שאתם מוציאים כאן, אבל משהו מתחיל להשתבש בכל עבודת הממשלה.

חיים אורון: תקציב המדינה בנוי על משרדים, על סעיפים, אנחנו מבקרים אותם, אומרים שצריך להוריד פה ולהוסיף שם, אבל כאן זה לא כך.

חיים אורון: אני אומר עוד פעם, נוח לי לומר כי אני תומך בכל הדברים.

חיים אורון: אגב, לכל סעיף שאתם תציעו, אני אציע כפול כסף וזאת לא בעיה כי אתם בסוף תפילו את זה.

חיים אורון: אם אתם רוצים 390 מיליון שקלים, אין שום בעיה כבוד השר, אנחנו מביאים לך עכשיו שבעה חברי כנסת, תביא עוד שלושה, יש פה רוב ואתה מקבל כמה שאתה רוצה.

חיים אורון: שוב, ברכות, אבל קחו בחשבון שזה קצת משובש.

רפי איתן: המערכת הפוליטית הישראלית משובשת, אבל לנו יש מטרה ולשם כך באנו .

חיים אורון: קחו בחשבון – ואני אומר את זה בקול נוח – שאתם פורצים פה דרך שאם יצליחו בה, אין תקציב מדינה, כי כל מפלגה תבוא עם הבקשות שלה לתקציב, בשלב הבא יבוא כל חבר כנסת, ואתה תראה את זה בהמשך.

ראובן ריבלין: אני מדבר אל השר, אבל את המעקב צריך לעשות המנכ"ל.

ראובן ריבלין: אתם תופעה פוליטית שהיא יוצאת דופן וזכיתם לשבעה מנדטים בכנסת, וזה דבר שהוא כמובן שווה הרבה.

ראובן ריבלין: אני רוצה לומר לך בהמשך לדבריו של חיים אורון ולהתייחס לניצולי השואה.

ראובן ריבלין: בניצולי השואה מטפלות עשר קבוצות בתוך משרדי הממשלה, ולכן הם מקופחים משום שכל אחד סומך על כך שהשני ייתן.

ראובן ריבלין: לא בכדי אתה מבקש 50 מיליון נוספים לניצולי השואה, כי הרי 50 מיליון לא מספיקים כדי לתת להם את האפשרות לחיות בכבוד אלא בכלל להתחיל את היום ולסיים אותו.

ראובן ריבלין: האוצר הבטיח הבטחות רבות.

ראובן ריבלין: היה לנו יושב-ראש ועדת כספים שאחד מהדגלים שלו – אפילו ספינת הדגל שלו כחבר כנסת וכאיש ציבור, למרות שהוא היה עתיר פעלים – היה העניין של ניצולי השואה, וזה אברהם הירשזון והיום הוא שר אוצר.

ראובן ריבלין: הוא בא וניסה לדאוג להם, לא תמיד בהצלחה, משום שכל משרד ומשרד בסופו של דבר רואה את סדר העדיפויות אצלו וכך הם נדחקים הצידה.

ראובן ריבלין: אנחנו יכולים להבטיח כל מה שאתה תרצה, לפחות החברים שנמצאים כאן יתמכו בך, חלקם יכול להיות שלא יתמכו בך.

ראובן ריבלין: חיים אורון קרוב לוודאי יישאר תמיד באופוזיציה, עד אשר יכול להיות שתשתנה כל התפיסה הציונית בארץ, אבל אני יכול להיות שאני תומך בך כל הזמן, כי כך חונכתי, אבל אם למשל יבוא אליי גדעון סער בקדנציה הבאה והוא המנהל של הקואליציה, והוא יאמר לי שכל מה שאנחנו היום נלחמים, עכשיו צריך לומר הפוך.

ראובן ריבלין: לכם יש כוח אדיר לבוא ולתקן את אותן עוולות נוראיות שנעשות לאנשים חסרי ישע.

ראובן ריבלין: הואיל ואתה הקמת בארץ ועשית רבות, אני אומר לך שאלה אנשים חסרי ישע שלא באים ונזרקים על הציבור אלא אלה הם אנשים שכל חייהם הם עבדו.

יעקב ליצמן: אני חייב לעזוב כי יש לי שאילתות.

יעקב ליצמן: אני מתנצל על כך שאני צריך לעזוב את הישיבה.

יעקב ליצמן: חילופי היו"ר – אלחנן גלזר

ראובן ריבלין: אתה נמצא היום בעמדה שאתה הולך לשר האוצר ואומר שאם לא נותנים לך עוד 300 מיליון שקלים, חבל על הזמן.

ראובן ריבלין: אתה יכול לומר שצריך לדאוג לאותם אנשים שכל חייהם שילמו בעד הפנסיה, ואם אתם לא מבינים, ניתן לכם נבוט על הראש ועכשיו תבינו כי אנחנו לא מצביעים אתכם.

רפי איתן: אני לקחתי על עצמי לטפל בניצולי השואה וריכזתי במקום אחד את כל ארגוני ניצולי השואה.

רפי איתן: זה דבר ראשון שעשיתי.

רפי איתן: אני נמצא במאבק אלים עם ועידת התביעות מאחר שאנחנו דורשים מהם את ה-1.7 מיליארד שנשארו בקופה ואנחנו רוצים לתת לחיים ולא למתים.

רפי איתן: אנחנו ממש במאבק אתם.

רפי איתן: אנחנו מטפלים מול הגרמנים להוסיף תוספת.

רפי איתן: במקביל למה שכתוב כאן, אני במשא ומתן עם שר האוצר על-מנת להגדיל ב-50 אחוזים את הגמלה של ניצולי השואה שמקבלים גמלה מהאוצר.

ראובן ריבלין: מצוין.

ראובן ריבלין: בהצלחה בכל הדברים האלה.

ראובן ריבלין: דע לך שיושב-ראש הכנסת בתפקידו הוא האיש שעומד בראש כל ארגוני השואה.

ראובן ריבלין: יש להם יותר מדיי אנשים שמטפלים בהם.

ראובן ריבלין: אתה היחידי שבא לשר האוצר ומסביר לו שחבל על הזמן.

ראובן ריבלין: הם לא מבינים שזו דרישה.

ראובן ריבלין: אתה יכול להסביר לו שאתה לא מצביע בעד התקציב אלא אם כן הוא נותן לך.

ראובן ריבלין: ברגע שיש דבר שבגללו נבחר אלחנן גלזר, הוא עומד בגבורה ובהחלט משיג הישגים.

ראובן ריבלין: אני אומר לך שתפסיק לספר לשר האוצר כמה זה חשוב, כי הוא יודע יותר טוב מאתנו כמה חשוב נושא זה או נושא אחר, אלא אתה תגיד לו שאתה צריך עוד 300 מיליון שקלים.

ראובן ריבלין: אם צריך לקיים את הממשלה ואתה רוצה לקיים את הממשלה על-חשבון כזה או אחר, יש דברים שאסור לוותר עליהם.

ראובן ריבלין: אנחנו בוועדת הכספים נעמוד לרשותך.

ראובן ריבלין: לפי דעתי כל 19 חברי ועדת הכספים מסכימים לצדקת הדרישות שלכם, אבל הרבה יותר קל לך מאשר לנו.

סטס מיסז'ניקוב: יש הצעת חוק של חבר הכנסת יורי שטרן שעומדת לעלות לקריאה שנייה ושלישית להוסיף 65 מיליון שקלים לניצולי שואה נזקקים כל שנה.

סטס מיסז'ניקוב: הממשלה מתנגדת ומה שנדרש זה שבעת הקולות שלכם כדי להפוך את זה לחוק.

קריאה: מתי זה עולה?

סטס מיסז'ניקוב: זה יעלה כאשר נגבש רוב.

ראובן ריבלין: לנו יש יכולת לדבר ולכם יש יכולת לעשות.

ראובן ריבלין: אני יודע מה היה כשהיינו שבעה חברי כנסת בתוך מערכת שמורכבת מ-40 חברי כנסת.

ראובן ריבלין: שבעה חברי כנסת יכולים להפיל ממשלה.

אלחנן גלזר: לא הפסקתי את חבר הכנסת ריבלין ונתתי לו להתייחס בנושא כל כך חשוב.

אלחנן גלזר: רציתי להתייחס לדבריו של חיים אורון שהעלה את הנושא של התקציב שהוא טוען מהצד השני של המטבע שהוא לא יכול לפקח עלינו על איך אנחנו מעבירים את הכספים לטובת כי אין לנו משרד.

אלחנן גלזר: הוא יודע, וכך זה עובד, שהשר לענייני גמלאים מקבל את התקציב שלו, כך וכך מיליונים, ועושה בהם מה שהוא רוצה.

אלחנן גלזר: כמובן הוא מציין שהוא עושה דברים טובים, אבל אין פיקוח של חברי הכנסת והם לא יודעים לאן הולכים הכספים.

אלחנן גלזר: יכול להיות שאחת מהוועדות תחליט שהשר לענייני גמלאים לא מעביר את הכסף לכיוון הנכון, אבל אנחנו מוכנים להיכנס לספר הכחול ולעמוד תחת ביקורת כל ועדות הכנסת ולהיות ככל המשרדים, כי אני חושב שהמשרד שלנו לא פחות חשוב, ואולי אפילו קצת יותר, מהמשרד לענייני אסטרטגיה שקיבל תוך שבועיים משרד, עשרים תקנים, וקיבל גם ספר כחול, שזה כמובן סימבולי.

אלחנן גלזר: כשאני אומר ספר כחול, כוונתי שהמשרד הוא משרד ככל המשרדים.

סופה לנדבר: אדוני השר, חבריי חברי הכנסת, אדוני היושב-ראש, אני רוצה לומר שאני מסכימה ולא מסכימה עם רובי ריבלין.

סופה לנדבר: אני חושבת שאתם לא תופעה אלא אתם צורך של החברה הישראלית.

סופה לנדבר: במשך שנים רבות הייתה הזנחה של המבוגרים.

סופה לנדבר: תמיד אומרים גיל זהב, אבל מהו גיל הזהב כאשר חלק גדול מהאנשים האלה חי בשולי החברה הישראלית.

סופה לנדבר: אני חושבת שאנחנו כן נתמוך בדרישות שלך ואל תהיה צנוע.

סופה לנדבר: אני מכירה את פעילות הכנסת ורוצה לומר לך שמי שאציל ויודע לדבר באצילות כמוך, לצערי כאן בבית הזה לא משיג הרבה.

סופה לנדבר: איך חיים אנשים רק עם קצבת הביטוח הלאומי?

סופה לנדבר: רוב הגדול של העולים ממדינות חבר העמים חיים כעניים במדינת ישראל.

סופה לנדבר: הם עבדו כל החיים, אין הכרה בוותק שלהם שם, הם מגיעים לכאן וכאן הם מקבלים 20 שקלים לאוכל, כאשר בקבוק מים בכנסת עולה 8 שקלים.

סופה לנדבר: האיש חי על לחם ומים.

סופה לנדבר: כך חי זקן שהגיע והוא עולה חדש במדינת ישראל.

סופה לנדבר: לכן אנחנו נתמוך בחקיקה.

סופה לנדבר: גם לי יש כמה חוקים ואתה יודע זאת, לגבי ביטוח פנסיית חובה.

סופה לנדבר: אני חושבת שאתה תעשה מהפך בחברה.

סופה לנדבר: שבעה מנדטים זה כל כך הרבה ואנחנו חברי כנסת שיודעים מה זה אומר שבעה מנדטים.

סופה לנדבר: אנחנו נתמוך בחקיקה שלך.

סופה לנדבר: תיזום אותה יחד אתנו, תהיה שותף שלנו ואנחנו נהיה שותפים שלך.

סופה לנדבר: אנחנו נילחם עבורך כאן בוועדת כספים ואתה תילחם עבורנו בממשלה.

סופה לנדבר: אני מאמינה שביחד נגיע להישגים.

סופה לנדבר: אני חושבת שהחברה הישראלית הייתה זקוקה לכם.

סופה לנדבר: אני חושבת שצריך להקים בכנסת ועדה לזכויות הקשיש, ואני חושבת שאם אתם תיזמו את זה, אנחנו נתמוך בכם.

סופה לנדבר: איפה עמיר פרץ?

סופה לנדבר: איפה הנציגים שלו?

סופה לנדבר: איפה הנציגים שלו שטוענים לאג'נדה חברתית ואג'נדה של מבוגרים?

יהודה סעדי: אני רוצה לברך ולומר שסוף סוף יש התקדמות בנושאים האלה.

יהודה סעדי: לא הבנתי מדוע האוצר יכול היה לא לבטל, לא להקפיא את הרפורמה במס ולהטיל הקפאות על הקצבאות, אבל אני שמח שהצלחת.

יהודה סעדי: הקפאת הקצבאות היא מ-2003 וכשמדברים על הקפאה, צריך לבטל אותה מ-2003 ולא מהיום.

יהודה סעדי: את קצבאות הזקנה הקפיאו ב-2003.

יהודה סעדי: אני רוצה לומר לך אדוני השר שצריך לעשות מאמץ שההקפאה תבוטל משנת 2003, כי באותה שנה הקפיאו את הקצבאות.

יהודה סעדי: שמחתי לשמוע על הצמדת הקצבאות לשכר הממוצע במשק.

יהודה סעדי: זה אחד העוולות שנעשו בעבר.

יהודה סעדי: כל מה שהוחלט בוועדה הזאת יגרום לכך שציבור לא קטן מהגמלאים יצא ממעגל העוני וזה דבר חשוב.

יהודה סעדי: ככל שיוחלט על יותר נושאים, יהיה טוב יותר.

יהודה סעדי: נושא של הצמדה לשכר הממוצע במשק חייב להיות היה כבר בשנה שעברה.

יהודה סעדי: זה גם על-פי ההסכם הקואליציוני של מפלגת העבודה וגם שלכם, אז הוחלט על 19 אחוזים מהשכר הממוצע במשק, וזה עדיין לא מופעל ואני חושב שצריך להפעיל אותו.

יהודה סעדי: רבותיי, עד לפני חודשיים-שלושה ניתנה הנחה של 10 אחוזים לתרופות לגמלאים בגיל 75 ומעלה, וזה אומר 50 מיליון שקלים בשנה והדבר הזה חייבים להפעיל אותו שוב.

יהודה סעדי: מדוע להרע את המצב?

יהודה סעדי: יש נושא כאוב בנושא הפנסיה.

יהודה סעדי: מטילים היטל של אחוז ושלושת-רבעי בניהול קרנות הפנסיה.

יהודה סעדי: כולם מנהלים ברבע אחוז.

יהודה סעדי: מטילים היטל על הקרנות הוותיקות.

יהודה סעדי: זה נושא שצריך לבטל אותו ולעשות זאת עוד השנה.

יהודה סעדי: יש נושא כאוב והוא הקודים שהשנה לא מופיע, נושא שצריך להפוך לחוק ממלכתי באשפוז סיעודי.

יהודה סעדי: אנחנו מציעים להטיל 0.3 אחוז למס בריאות וזה יפתור את הבעיה.

יהודה סעדי: זה אחד הנושאים הכאובים ביותר היום.

אלחנן גלזר: אני רוצה לומר לנציג ההסתדרות שאני חושב שאתה מצטרף לדלת פתוחה.

אלחנן גלזר: כל מה שהעלית כרגע, מפלגת הגמלאים כבר מטפלת בזה מזה זמן רב וכבר ביצענו את הדברים ב-2006 והכול מתוקצב ל-2007.

אלחנן גלזר: כל הכבוד שאתה מעלה את זה כאן, אבל זה מטופל.

חיים אורון: כל מה שמפלגת הגמלאים מעלה כאן

חיים אורון: ב-2006 עולה כאן כבר מ-1948-1949-1950.

חיים אורון: העולם לא התחיל אתכם.

אלחנן גלזר: הביצוע התחיל ב-2006.

חיים אורון: אנחנו לא במערכת בחירות.

חיים אורון: פנסיית חובה התחילה עכשיו?

חיים אורון: דמי ניהול הפנסיה התחיל עכשיו?

חיים אורון: כל הנושאים שיהודה סעדי העלה כאן עלו כבר אלף פעמים.

אלחנן גלזר: יש הבדל גדול בין עלו לבין בוצעו.

חיים אורון: גם אתם לא קיבלתם את הכול.

אלחנן גלזר: ב-2006 ביצענו.

חיים אורון: אתם ביצעתם את דמי הניהול?

אלחנן גלזר: זה בטיפול.

אלחנן גלזר: זה השלושה וארבעה מיליון שקלים שקיבלנו.

חיים אורון: מה זה שלושה מיליון?

חיים אורון: זה מאות מיליוני שקלים.

יהודה סעדי: אני העליתי נושאים שלא נמצאים כאן ואני חושב שהוועדה המכובדת הזאת יכולה לתרום הרבה להוספת הנושאים האלה.

יהודה סעדי: אני חושב שצריך לעזור לכם להפעיל דברים חד-משמעיים שנחוצים לגמלאים.

סמדר אלחנני: הכנתי כאן נייר שמפרט את כל הצעדים שנעשו בחקיקה בוועדת הכספים שהחמירו את מצבם של גמלאים, לאו דווקא של גמלאים נתמכי סעד ומקבלי אבטחת הכנסה אלא של גמלאים בכלל.

סמדר אלחנני: יש חמישה צעדים שהצטברו בשנים האחרונות.

סמדר אלחנני: לעניין קצבת הזקנה.

סמדר אלחנני: כל עוד אתם לא מציינים שישנו את חוק הביטוח הלאומי, שיחזירו את הצמדת קצבת הזקנה לשכר ולא למדד, זה לא מתקיים.

סמדר אלחנני: תראו מה יקרה בינואר.

סמדר אלחנני: החסר היום לעומת השכר הממוצע הוא 2 אחוזים, בדקתי את זה, מה היה צריך להיות אם זה היה ששה אחוזים שזה היה החוק המקורי של הביטוח הלאומי.

סמדר אלחנני: זה לעומת מה שקיים היום, 2 אחוזים בלבד.

סמדר אלחנני: במהלך השנה נתנו תוספות לקצבת הזקנה.

סמדר אלחנני: הקיצוץ ההיסטורי של 4 אחוזים תוקן בחלקו.

סמדר אלחנני: כיום החסר הוא 2 אחוזים.

סמדר אלחנני: בינואר 2007 השכר הממוצע במשק צפוי לעלות בעוד 3 אחוזים, שזו הגרסה המתונה, או ב-4 אחוזים, שזו כבר גרסת הביטוח הלאומי שהוא מספר עליה.

סמדר אלחנני: זאת אומרת שהחסר בקצבאות הזקנה יהיה 5 אחוזים.

סמדר אלחנני: כל עוד לא מתקנים את החוק המקורי, זה החסר האמיתי.

סמדר אלחנני: זה הרבה מאוד כסף, ה-5 אחוזים, אבל זה לא שייך לתקציב, זאת לא הוצאה תקציבית אלא זה מתקציב הביטוח הלאומי.

סמדר אלחנני: הגבייה היום לדמי ביטוח לאומי נמשכת עד גיל 67 והם משלמים החל מגיל 67.

סמדר אלחנני: הצד האקטוארי של ענף הזקנה בביטוח הלאומי השתפר לאין ערוך.

סמדר אלחנני: חילופי היו"ר – יעקב ליצמן

יעקב ליצמן: אדוני השר, אתה רוצה לסכם בכמה מלים?

רפי איתן: אני אומר במספרים.

רפי איתן: ה-250 מיליון שקלים שאנחנו תובעים השנה באופן מיידי, הם למעשה השני אחוזים האלה להעביר מהמדד לשכר הממוצע.

רפי איתן: על זה האוצר מתעקש, ואני אומר זאת לשלילה.

רפי איתן: העלאה במשך 4 שנים, עד 3.7 ביליון שקלים, שם נכנסת גם העברה מהמדד לשכר הממוצע.

רפי איתן: זה סכום גדול.

רפי איתן: יש לי כבר מספיק ניסיון ואני יודע שאני לא אשיג אותו, אבל אם אני אשיג שליש, אני גם כן אומר תודה רבה.

רפי איתן: יש לי אליכם שאלה.

רפי איתן: פרופסור טרסטנברג שיושב עכשיו כיועץ במשרד ראש-הממשלה חושב שכל העלאה בקצבת הזקנה – ואני מדבר רק על קצבת הזקנה – צריך לעשות אותה דיפרנציאלית.

רפי איתן: כלומר, עד גבול מסוים של הכנסה.

רפי איתן: אם לי באופן אישי יש מספיק הכנסה, אני לא צריך העלאה.

רפי איתן: לא יורידו לי את הביטוח הלאומי אבל אני לא צריך לקבל העלאה.

רפי איתן: את ההעלאה הזו יעבירו לשכבות הנזקקות.

רפי איתן: מה דעתכם על זה?

ראובן ריבלין: זה לא יכסה אפילו עשרה אחוזים.

חיים אורון: יש דרך יותר קלה, שהקצבה שלך תהיה בתוך המס.

חיים אורון: אם אתה בחמישים אחוזים מס, אתה בעצם קיבלת חצי.

חיים אורון: אם אני חלש ואין לי מס בכלל, קיבלתי מאה אחוזים.

חיים אורון: ברגע שהקצבה תהיה רק לחלשים, יתחילו מבחני הכנסה, לך יבדקו את השכר, לו יבדקו את הירושה, להוא יבדקו את הדירה, כל פעם שעשו את זה כך, לפחות בקצבאות ילדים, שלושים אחוזים מהקבוצה הכי חלשה, זאת שלא יודעת את כל החשבונות, היא נדפקה.

חיים אורון: אגב, מבחינת התפיסה שלו זו פשרה, כי אני חושב שאתה חסכת את הביטוח שלך תוך כדי חיי העבודה שלך.

חיים אורון: אבל אומרים שלמה נחמה והשר אפי איתם וחברי הכנסת לא צריכים לקבל קצבת זקנה.

חיים אורון: מאה אחוז, תמסה אותם.

חיים אורון: אם המיסוי הוא בשלושים אחוזים, יישארו שבעים אחוזים.

ניסן סלומינסקי: בעיריית תל-אביב רצו לתת פטור מארנונה לקשישים וניסו לעשות זאת לפי מבחן כלכלי, ואז אנשים אמרו שהם לא ילכו לשם גם אם הם על פת לחם.

ניסן סלומינסקי: אסור לעשות את זה.

יעקב ליצמן: רבותיי, אני מודה לכם.

יעקב ליצמן: תודה רבה אדוני השר.